钦定古今图书集成/明伦汇编/氏族典/第150卷 > 孙玮
## 钦定古今图书集成/明伦汇编/氏族典/第150卷 > 孙玮

按《明外史孙玮传》：“玮字纯玉，渭南人。万历五年进士，
授行人，擢兵科给事中。以母病不候命擅归，坐谪桃
源主簿。久之，历迁太常卿。三十年，以右副都御史巡
抚保定，就进兵部侍郎，召为右都御史，督仓场，进户
部尚书，督仓场如故。四十年，以兵部尚书掌左都御
史事。玮素负时望，方欲振风纪，而是时朋党势成，言”
路大横。会南畿巡按御史荆养乔与提学御史熊廷
弼相讦，玮议廷弼解职候勘。廷弼党官应震、吴亮嗣
辈遂连章攻玮。玮累疏乞休，帝皆慰留。无何，吏部以
年例出两御史于外，不关都察院。玮以失职求去益
力，疏十馀上。明年七月稽首文华门，出郭候命。至十
月始予告归。天启改元，起南京吏部尚书，改兵部，参
赞机务。三年召拜刑部尚书。其冬，以吏部尚书再掌
左都御史事。累以老疾辞，不允。明年卒。赠太子太保。
魏忠贤用事，陕西巡抚乔应甲劾玮“素党李三才、赵
南星，不当叨冒恩恤。”诏追诰命，夺其荫。崇祯初，复之。
后谥《庄毅》。